Ŝaŭmburgo-Lipo

Ŝaŭmburgo-Lipo, germane Schaumburg-Lippe , estis ĝis 1946 memstara germana lando (graflando, princlando, respubliko) sur la teritorio de la hodiaŭa Malsupra Saksio, situanta inter Hanovro kaj Vestfalio. La nomo venas de la fortikaĵo Schaumburg en la montaro Wesergebirge (hodiaŭ: Rinteln) kaj de la grafoj de Lipo, Lippe. Ĉefurbo estis Bückeburg.

 Historio 
En 1640 mortis Otto la 5-a, grafo de Ŝaŭmburgo, venenigita dum la Tridekjara Milito, ankoraŭ juna kaj sen heredantoj. En la postaj jaroj lia heredaĵo, la graflando Ŝaŭmburgo (proksimume kongruas kun la nuna distrikto Schaumburg), estis dividita inter najbaraj dinastioj. La fina disdivido de 1647 estis konfirmita en la Vestfalia Paco:
unu parton ricevis Brunsvigo-Luneburgo, alian parton la landgrafoj de Hesio-Kaselo, kaj plian parton la grafoj de Lipo. Tiu parto ekde tiam havis la nomon "Ŝaŭmburgo-Lipo".

De 1895 ĝis 1905 la princo provis unuigi sian landon kun la najbara Lipo, sed sensukcese.

Kun siaj 340 km², Ŝaŭmburgo-Lipo estis unu el la plej etaj landoj de la Germana Regno. Kiel ĉe la aliaj germanaj landoj ĝi iĝis respubliko en la Novembra Revolucio 1918. Post la Dua Mondmilito ĝi estis unuigita kun Hanovro, Brunsvigo kaj Oldenburgio al nova federacia lando Malsupra Saksio.

eta|maldekstra|300ra|

Kategorio:Eksaj landoj de Eŭropo
Kategorio:Germanaj princlandoj
Kategorio:Historio de Malsupra Saksio
Kategorio:Administraj unuoj fonditaj en 1640-1649
Kategorio:Aperis en 1643
Kategorio:Administraj unuoj malfonditaj en 1918